Laaste lid van Rivonia-verhoor sterfAndrew Mlangeni. Foto: Presidensie/Twitter Andrew Mlangeni, die laaste oorlewende lid van die sogenaamde Rivonia-verhoor, is Dinsdagaand oorlede. Mlangeni is verlede Dinsdag in 1 Militêre Hospitaal in Pretoria opgeneem nadat hy gekla het van maagpyn. Die oorsaak van sy dood is nog nie bekend gemaak nie. Hy het verlede maand 95 jaar oud geword. Pres. Cyril Ramaphosa het sy medelye met Mlangeni se familie en vriende betuig. Ramaphosa was verlede maand deel van Mlangeni se verjaardagviering saam met ander vername gaste soos oudpresidente Thabo Mbeki en Kgalema Motlanthe asook Mangosuthu Buthulezi. Die ANC het in 1992 sy Isithwalandwe/Seaparankwe, die party se hoogste eerbetoon, aan Mlangeni toegeken vir sy bydrae tot die bevrydingstryd. Hy het in 1999 die presidensiële orde vir verdienstelikheid van oudpres. Nelson Mandela ontvang. “Mlangeni se lewe was ŉ unieke voorbeeld van heldhaftigheid en nederigheid en hy het gedurende sy lang lewe ŉ baken gebly van etiese leierskap en omgee vir die mensdom in ons eie land en regoor die wêreld. “Met sy heengaan as die laaste oorblywende lid van die Rivonia-verhoor het Mlangeni inderdaad nou die leiding aan sy landgenote oorgegee om die Suid-Afrika te bou wat hy geveg het om te bevry en tydens ons demokratiese bedeling te herbou.” Mlangeni se dood volg nadat Denis Goldberg in April vanjaar in die ouderdom van 87 aan kanker dood is. Goldberg en Mlangeni was saam met Mandela aangeklaagdes in die Rivonia-verhoor en is aan hoogverraad skuldig bevind.